รัฐวอชิงตัน

สำหรับความหมายอื่น ดูที่ วอชิงตัน
| รัฐวอชิงตัน State of Washington |
| --- | --- |
รัฐ
   ธง ตรา
สมญา: รัฐเขียวตลอดกาล (ไม่เป็นทางการ)
คำขวัญ: "ในไม่ช้า" (เฉพาะวงการชินุก: al-ki)
เพลง: "วอชิงตัน มายโฮม" (อังกฤษ: Washington, My Home)
แผนที่สหรัฐเน้นรัฐวอชิงตัน
ประเทศ: สหรัฐ
สถานะก่อนเป็นรัฐ: ดินแดนวอชิงตัน
เข้าร่วมสหรัฐ: 11 พฤศจิกายน 1889; 135 ปีก่อน (1889-11-11) (ลำดับที่ 42)
เมืองหลวง: โอลิมเปีย
เมืองใหญ่สุด: ซีแอตเทิล
มหานครใหญ่สุด: ซีแอตเทิล
การปกครอง
 • ผู้ว่าการ: เจย์ อินส์ลี (ด)
 • รองผู้ว่าการ: เดนนี เฮ็ก (ด)
สภานิติบัญญัติ: สภานิติบัญญัติรัฐวอชิงตัน
 • สภาสูง: วุฒิสภา
 • สภาล่าง: สภาผู้แทนราษฎร
ฝ่ายตุลาการ: ศาลสูงสุดวอชิงตัน
สมาชิกวุฒิสภา: แพตตี เมอร์รีย์ (ด) มารีอา แคนต์เวลล์ (ด)
สมาชิกสภาผู้แทนราษฎร: พรรคเดโมแครต 8 คน พรรคริพับลิกัน 2 คน
พื้นที่
 • ทั้งหมด: 71,362 ตร.ไมล์ (184,827 ตร.กม.)
 • พื้นดิน: 66,544 ตร.ไมล์ (172,587 ตร.กม.)
 • พื้นน้ำ: 4,757 ตร.ไมล์ (12,237 ตร.กม.)  6.6%
อันดับพื้นที่: อันดับที่ 18
ขนาด
 • ความยาว: 240 ไมล์ (400 กิโลเมตร)
 • ความกว้าง: 360 ไมล์ (580 กิโลเมตร)
ความสูง: 1,700 ฟุต (520 เมตร)
ความสูงจุดสูงสุด (เขาเรเนียร์): 14,411 ฟุต (4,392 เมตร)
ความสูงจุดต่ำสุด (มหาสมุทรแปซิฟิก): 0 ฟุต (0 เมตร)
ประชากร (2022)
 • ทั้งหมด: 7,785,786 คน
 • อันดับ: อันดับที่ 13
 • ความหนาแน่น: 103 คน/ตร.ไมล์ (39.6 คน/ตร.กม.)
 • อันดับความหนาแน่น: อันดับที่ 25
 • ค่ามัธยฐานรายได้ครัวเรือน: 78,687 ดอลลาร์
 • อันดับรายได้: อันดับที่ 7
ภาษา
 • ภาษาทางการ: ไม่มี
 • ภาษาพูด: อังกฤษ
เขตเวลา: UTC–08:00 (เวลาแปซิฟิก)
อักษรย่อไปรษณีย์: WA
รหัส ISO 3166: US-WA
อักษรย่อเดิม: Wash.
ละติจูด: 45°33′ เหนือ ถึง 49° เหนือ
ลองจิจูด: 116°55′ ตะวันตก ถึง 124°46′ ตะวันตก
เว็บไซต์: wa.gov
วอชิงตัน (อังกฤษ: Washington, ออกเสียง: /ˈwɑːʃɪŋtən/ ไฟล์:En-us-Washington.ogg) เป็นรัฐหนึ่งในภูมิภาคตะวันตกเฉียงเหนือแปซิฟิกของทวีปอเมริกาเหนือและในภาคตะวันตกของสหรัฐ ก่อตั้งขึ้นจากส่วนตะวันตกของดินแดนวอชิงตันซึ่งจักรวรรดิบริติชยกให้แก่สหรัฐตามสนธิสัญญาออริกอนเมื่อ ค.ศ. 1846 เพื่อยุติข้อพิพาทเส้นแบ่งเขตออริกอน โดยเข้าร่วมสหรัฐในฐานะรัฐที่ 42 เมื่อ ค.ศ. 1889 และใช้ชื่อรัฐตามชื่อของจอร์จ วอชิงตัน ประธานาธิบดีคนแรกของสหรัฐ รัฐวอชิงตันมีพรมแดนติดต่อกับรัฐออริกอนทางทิศใต้ รัฐไอดาโฮทางทิศตะวันออก รัฐบริติชโคลัมเบียของประเทศแคนาดาทางทิศเหนือ และมหาสมุทรแปซิฟิกทางทิศตะวันตก โอลิมเปียเป็นเมืองหลวงของรัฐ ส่วนเมืองที่ใหญ่ที่สุดของรัฐคือซีแอตเทิล
วอชิงตันเป็นรัฐที่มีขนาดใหญ่เป็นอันดับที่ 18 โดยมีพื้นที่ 184,830 ตารางกิโลเมตร (71,362 ตารางไมล์) และเป็นรัฐที่มีประชากรมากเป็นอันดับที่ 13 โดยมีประชากรมากกว่า 7.7 ล้านคน ประชากรส่วนใหญ่อาศัยอยู่ในเขตมหานครซีแอตเทิลซึ่งเป็นศูนย์กลางการขนส่ง ธุรกิจ และอุตสาหกรรมริมฝั่งพิวจิตซาวนด์ (ช่องเว้าชายฝั่งแปซิฟิกที่ประกอบด้วยเกาะแก่ง ฟยอร์ด และอ่าวที่ถูกธารน้ำแข็งกัดเซาะ) ส่วนที่เหลือของรัฐประกอบด้วยป่าชื้นเขตอบอุ่นในภาคตะวันตก เทือกเขาในภาคตะวันตก ภาคกลาง ภาคตะวันออกเฉียงเหนือ และภาคตะวันออกเฉียงใต้ และพื้นที่แอ่งกึ่งแห้งแล้งในภาคตะวันออก ภาคกลาง และภาคใต้ซึ่งใช้ทำการเกษตรแบบเร่งผลผลิต จุดสูงสุดของรัฐคือเขาเรเนียร์ซึ่งเป็นกรวยภูเขาไฟสลับชั้นที่ยังมีพลัง มีความสูง 4,392 เมตร (14,411 ฟุต)
วอชิงตันเป็นผู้ผลิตไม้แปรรูปชั้นนำ ภูมิประเทศขรุขระของรัฐเต็มไปด้วยป่าสน สปรูซ ลาร์ช และซีดาร์ รัฐนี้เป็นผู้ผลิตแอปเปิล ฮอปส์ แพร์ บลูเบอร์รี น้ำมันสเปียร์มินต์ และเชอร์รีป่ารายใหญ่ที่สุดในสหรัฐ นอกจากนี้ยังผลิตเอพริคอต หน่อไม้ฝรั่ง องุ่น ถั่วเลนทิล น้ำมันเปปเปอร์มินต์ และมันฝรั่งได้ในปริมาณสูง ปศุสัตว์ ผลิตภัณฑ์ปศุสัตว์ และการประมงเชิงพาณิชย์ (โดยเฉพาะอย่างยิ่งปลาแซลมอน ปลาแฮลิบัต และปลาก้นทะเล) ต่างก็มีส่วนสำคัญต่อเศรษฐกิจของรัฐเช่นกัน รัฐวอชิงตันอยู่ในอันดับที่ 2 รองจากรัฐแคลิฟอร์เนียในด้านการผลิตไวน์
อุตสาหกรรมการผลิตในวอชิงตัน ได้แก่ อากาศยาน ขีปนาวุธ การต่อเรือ และอุปกรณ์การขนส่งอื่น ๆ รวมทั้งการแปรรูปอาหาร โลหะและผลิตภัณฑ์โลหะ เคมีภัณฑ์ และเครื่องจักร วอชิงตันมีเขื่อนมากกว่าพันเขื่อน รวมถึงเขื่อนแกรนด์คูลีซึ่งสร้างขึ้นเพื่อวัตถุประสงค์ต่าง ๆ เช่น การชลประทาน การผลิตกระแสไฟฟ้า การควบคุมน้ำท่วม และการกักเก็บน้ำ
วอชิงตันเป็นหนึ่งในรัฐที่มั่งคั่งที่สุดและเป็นหนึ่งในรัฐที่มีเสรีภาพทางสังคมมากที่สุดในประเทศ รัฐนี้อยู่ในอันดับที่ดีที่สุดในด้านอายุคาดเฉลี่ยและด้านอัตราการว่างงานต่ำอย่างต่อเนื่อง วอชิงตันเป็นหนึ่งในรัฐแรก ๆ ที่ทำให้การสมรสเพศเดียวกันชอบด้วยกฎหมายใน ค.ศ. 2012 และเป็นหนึ่งในสี่รัฐที่อนุญาตให้ผู้หญิงยุติการตั้งครรภ์เมื่อใดก็ได้ก่อนที่คำวินิจฉัยในคดีระหว่างโรกับเวดของศาลสูงสุดสหรัฐใน ค.ศ. 1973 จะส่งผลให้กฎหมายการทำแท้งทั่วประเทศมีความเข้มงวดน้อยลง ในทำนองเดียวกัน ผู้ออกเสียงชาววอชิงตันส่วนใหญ่ลงคะแนนเห็นชอบในประชามติเมื่อ ค.ศ. 2008 ว่าด้วยการทำให้แพทยานุเคราะหฆาตชอบด้วยกฎหมาย และในปัจจุบันวอชิงตันเป็นหนึ่งในสิบรัฐ (ร่วมกับวอชิงตัน ดี.ซี.) ที่ออกกฎหมายรับรองการปฏิบัติดังกล่าว